Malmö

Malmö (Sweeds: [ˈmâlmøː], ; Deens: Malmø, [ˈmælmˌøˀ]) is 'n metropool van die suidwestelike deel van die Suid-Sweedse skiereiland Skåne en die derde grootste stad in die land ná Stockholm en Gotenburg met 'n oppervlakte van 332,6 vierkante kilometer en 'n bevolking van 351 749 (31 Desember 2021). Malmö is die administratiewe setel van die gelyknamige munisipaliteit (Sweeds: Malmö kommun) en die provinsie Skåne län.

Malmö is een van die oudste handel- en nywerheidstede van Swede wat danksy die opening van die indrukwekkende Öresundbrug, wat Malmö met die Deense hoofstad Kopenhagen verbind, 'n baie dinamiese groei getoon het. Malmö is tans 'n sentrum van die inligtings- en biotegnologie-bedrywe en die setel van 'n beduidende universiteit. Een van die bekendste argitektoniese bakens van Malmö is die wolkekrabber Turning Torso, wat in 2005 volgens 'n ontwerp van die Spaanse argitek Santiago Calatrava as een van die hoogstes in Europa in die westelike hawebuurt Västra Hamnen ontstaan het. As 'n voormalige nywerheidsbuurt het Västra Hamnen tot 'n moderne kwartier met opspraakwekkende argitektuur ontwikkel.

As die hoofstad van die historiese landskap Skåne pronk Malmö daarnaas met 'n ryk argitektoniese erfenis soos Lilla Torg, die Middeleeuse markplein, die Stortorget-plein met die historiese raadsaal en die multikulturele omgewing van die Möllevångstorget-plein. Dit was een van die gasheerstede tydens die FIFA Sokker-Wêreldbekertoernooi in 1958.

Eksterne skakels 

  
  Amptelike webwerf

Nedersettings in Swede
Nedersettings langs die Oossee